b"\n_START_ARTICLE_\nManifestul suprarealist\n_START_PARAGRAPH_\nTrei manifeste suprarealiste au fost publicate de mi\xc8\x99carea suprarealist\xc4\x83 \xc3\xaen 1924 \xc8\x99i 1929. Dou\xc4\x83 au fost scrise de Andr\xc3\xa9 Breton, care a proiectat, de asemenea, un al treilea manifest suprarealist care nu a fost \xc3\xaens\xc4\x83 niciodat\xc4\x83 publicat. Un al manifest a fost scris de Yvan Goll (1924).\n_START_SECTION_\nPrimele manifeste\n_START_PARAGRAPH_\nP\xc3\xa2n\xc4\x83 \xc3\xaen anul 1924 s-au format dou\xc4\x83 grup\xc4\x83ri suprarealiste rivale. Fiecare grup a pretins a fi succesorul unei mi\xc8\x99c\xc4\x83ri revolu\xc8\x9bionare lansate de Guillaume Apollinaire. Un grup, condus de Yvan Goll, \xc3\xaei includea, printre al\xc8\x9bii, pe Pierre Albert-Birot, Paul Derm\xc3\xa9e, C\xc3\xa9line Arnauld, Francis Picabia, Tristan Tzara, Giuseppe Ungaretti, Pierre Reverdy, Marcel Arland, Joseph Delteil, Jean Painlev\xc3\xa9 \xc8\x99i Robert Delaunay._NEWLINE_Cel\xc4\x83lalt grup, condus de Breton, era format din Louis Aragon, Robert Desnos, Paul \xc3\x89luard, Jacques Baron, Jacques-Andr\xc3\xa9 Boiffard, Jean Carrive, Ren\xc3\xa9 Crevel \xc8\x99i Georges Malkine, printre al\xc8\x9bii._NEWLINE_Yvan Goll a publicat Manifeste du surr\xc3\xa9alisme la 1 octombrie 1924, \xc3\xaen primul \xc8\x99i singurul num\xc4\x83r al revistei Surr\xc3\xa9alisme, cu dou\xc4\x83 s\xc4\x83pt\xc4\x83m\xc3\xa2ni \xc3\xaenainte de lansarea Manifeste du surr\xc3\xa9alisme al lui Breton, care a fost publicat de \xc3\x89ditions du Sagittaire \xc3\xaen 15 octombrie 1924._NEWLINE_Goll \xc8\x99i Breton s-au \xc3\xaenfruntat \xc3\xaen mod deschis, ajung\xc3\xa2nd la un moment dat chiar s\xc4\x83 se \xc8\x99i bat\xc4\x83 la Com\xc3\xa9die des Champs-\xc3\x89lys\xc3\xa9es, cu privire la dreptul de autor asupra termenului \xe2\x80\x9esuprarealism\xe2\x80\x9d. \xc3\x8en cele din urm\xc4\x83, Breton a c\xc3\xa2\xc8\x99tigat confruntarea ca urmare a superiorit\xc4\x83\xc8\x9bii numerice \xc8\x99i tactice. De\xc8\x99i cearta cu privire la anterioritatea grup\xc4\x83rilor suprarealiste s-a \xc3\xaencheiat cu victoria lui Breton, istoria suprarealismului de la acel moment a fost marcat\xc4\x83 de sciziuni, demisii \xc8\x99i excluderi r\xc4\x83sun\xc4\x83toare, fiecare grupare suprarealist\xc4\x83 av\xc3\xa2nd propriile obiective \xc8\x99i puncte de vedere \xc8\x99i accept\xc3\xa2nd \xc3\xaentr-o m\xc4\x83sur\xc4\x83 mai mare sau mai mic\xc4\x83 defini\xc8\x9biile expuse de Andr\xc3\xa9 Breton.\n_START_SECTION_\nManifestele lui Breton\n_START_PARAGRAPH_\nUn manifest suprarealist a fost scris de Breton \xc8\x99i publicat \xc3\xaen anul 1924, ca o bro\xc8\x99ur\xc4\x83 (\xc3\x89ditions du Sagittaire). Documentul define\xc8\x99te suprarealismul ca:_NEWLINE_\xe2\x80\x9eAutomatism psihic pur, prin care se propune s\xc4\x83 se exprime - verbal, \xc3\xaen scris sau \xc3\xaen orice alt mod - func\xc8\x9bionarea efectiv\xc4\x83 a g\xc3\xa2ndirii. Dictarea g\xc3\xa2ndirii, \xc3\xaen absen\xc8\x9ba oric\xc4\x83rui control exercitat de ra\xc8\x9biune, eliberat\xc4\x83 de orice preocupare estetic\xc4\x83 sau moral\xc4\x83.\xe2\x80\x9d_NEWLINE_Textul con\xc8\x9bine numeroase exemple ale aplic\xc4\x83rii suprarealismului \xc3\xaen poezie \xc8\x99i literatur\xc4\x83, dar afirm\xc4\x83 c\xc4\x83 principiile de baz\xc4\x83 pot fi aplicate \xc3\xaen orice situa\xc8\x9bie de via\xc8\x9b\xc4\x83, nefiind limitate doar la domeniul artistic. Este eviden\xc8\x9biat\xc4\x83, de asemenea, importan\xc8\x9ba visului ca rezervor al inspira\xc8\x9biei suprarealiste._NEWLINE_Breton a prezentat, de asemenea, o descriere faimoas\xc4\x83 a primului s\xc4\x83u contact cu suprarealismul \xc3\xaen timp ce se afla \xc3\xaen starea de hipnoz\xc4\x83 \xc3\xaen care i-ar fi ap\xc4\x83rut \xc3\xaen minte \xc3\xaen mod inexplicabil o propozi\xc8\x9bie stranie: \xe2\x80\x9eEste un om t\xc4\x83iat \xc3\xaen dou\xc4\x83 de fereastr\xc4\x83\xe2\x80\x9d. Aceast\xc4\x83 expresie reflect\xc4\x83 perceperea suprarealismului de c\xc4\x83tre Breton ca o juxtapunere a \xe2\x80\x9edou\xc4\x83 realit\xc4\x83\xc8\x9bi \xc3\xaendep\xc4\x83rtate\xe2\x80\x9d unite pentru a crea o realitate nou\xc4\x83._NEWLINE_Manifestul se refer\xc4\x83, de asemenea, la numero\xc8\x99i precursori ai suprarealismului, care au \xc3\xaentruchipat spiritul suprarealist, precum marchizul de Sade, Charles Baudelaire, Arthur Rimbaud, contele de Lautr\xc3\xa9amont, Raymond Roussel \xc8\x99i Dante. Sunt citate, de asemenea, scrierile unor contemporani care au dezvoltat stilul suprarealist \xc3\xaen poezie precum Philippe Soupault, Paul \xc3\x89luard, Robert Desnos \xc8\x99i Louis Aragon._NEWLINE_Manifestul a fost scris cu mult umor absurd, demonstr\xc3\xa2nd influen\xc8\x9ba mi\xc8\x99c\xc4\x83rii Dada care a precedat suprarealismul._NEWLINE_Textul se \xc3\xaencheie cu afirma\xc8\x9bia c\xc4\x83 activitatea suprarealist\xc4\x83 nu urmeaz\xc4\x83 nici un plan stabilit sau model conven\xc8\x9bional \xc8\x99i c\xc4\x83 suprareali\xc8\x99tii sunt \xc3\xaen cele din urm\xc4\x83 neconformi\xc8\x99ti._NEWLINE_Manifestul i-a enumerat pe urm\xc4\x83torii participan\xc8\x9bi la mi\xc8\x99carea suprarealist\xc4\x83: Louis Aragon, Andr\xc3\xa9 Breton, Robert Desnos, Paul \xc3\x89luard, Jacques Baron, Jacques-Andr\xc3\xa9 Boiffard, Jean Carrive, Ren\xc3\xa9 Crevel \xc8\x99i Georges Malkine.\n_START_SECTION_\nAl treilea manifest\n_START_PARAGRAPH_\n\xc3\x8en 1929 Breton le-a cerut suprareali\xc8\x99tilor s\xc4\x83 \xc3\xae\xc8\x99i evalueze \xe2\x80\x9enivelul de competen\xc8\x9b\xc4\x83 moral\xc4\x83\xe2\x80\x9d \xc8\x99i a redactat Second manifeste du surr\xc3\xa9alisme, care a inclus unele abord\xc4\x83ri teoretice rafinate ale ideilor. Manifestul i-a exclus pe suprareali\xc8\x99tii care nu doreau s\xc4\x83 ia parte la ac\xc8\x9biuni colective: Baron, Desnos, Boiffard, Michel Leiris, Raymond Queneau, Jacques Pr\xc3\xa9vert \xc8\x99i Andr\xc3\xa9 Masson. Un pri\xc3\xa8re d'ins\xc3\xa9rer (insert tip\xc4\x83rit) publicat odat\xc4\x83 cu Manifestul a fost semnat de acei suprareali\xc8\x99ti, care i-au r\xc4\x83mas loiali lui Breton \xc8\x99i care au decis s\xc4\x83 colaboreze la o nou\xc4\x83 publica\xc8\x9bie intitulat\xc4\x83 Suprarealismul \xc3\xaen serviciul Revolu\xc8\x9biei. Printre suprareali\xc8\x99tii loiali s-au num\xc4\x83rat Maxime Alexander, Louis Aragon, Joe Bousquet, Luis Bu\xc3\xb1uel, Ren\xc3\xa9 Char, Ren\xc3\xa9 Crevel, Salvador Dal\xc3\xad, Paul Eluard, Max Ernst, Marcel Fourrier, Camille Goemans, Paul Noug\xc3\xa9, Benjamin P\xc3\xa9ret, Francis Ponge, Marco Ristitch, Georges Sadoul, Yves Tanguy, Andr\xc3\xa9 Thirion, Tristan Tzara \xc8\x99i Albert Valentin._NEWLINE_Desnos \xc8\x99i ceilal\xc8\x9bi suprareali\xc8\x99ti exclu\xc8\x99i de Breton s-au mutat la periodicul Documents, redactat de Georges Bataille, al c\xc4\x83rui materialism antiidealist a creat un suprarealism hibrid care a scos \xc3\xaen eviden\xc8\x9b\xc4\x83 instinctele primare ale oamenilor."